Næste foredrag var fra den tyske klub for sennenhunde, SSV, hvor formanden, Norbert Bachmann og formanden for avlsrådet, Christel Fechler fortalte om erfaringer med de sidste tyske avlsmetoder, deriblandt genomtesten, som er lavet i samarbejde med professor Ottmar Distl fra Veterinærhøjskolen i Hannover.

Christel Fechler lagde ud med at fortælle lidt om sit eget liv som bernerejer, og hvorfor hun er blevet så engageret i arbejdet med at få dem ældre. Christel Fechler fik sin første berner i 1962. I alt var fire af hendes bernere gennem alle årene blevet over 8 år! Derfor var hun glad for genomtesten.

Hjørnestenene i den tyske avl i SSV hed nu: Dataopbevaring plus blodprøver og dertil avl med al den fænotypiske information, man kunne få. Fænotypen blev beskrevet i deres årbøger, hvor der er beskrivelser af hver enkelt avlsgodkendt hund med billede og beskrivelse af hunden. Dertil kom oplysninger om aner, og hvorvidt disse levede endnu eller var døde. Disse oplysninger skulle verificeres. Dertil oplysninger om HD og ED.

De opdrættere, der viste gennemsigtighed i deres opdræt, fik små stjerner ved deres kennelnavne på listen på klubbens hjemmeside, og køberne var meget opmærksomme på dette, fortalte, Christel Fechler.

Indexet på alder var fremkommet ud fra sandsynlighedsberegning. Man havde samlet blodprøver siden 1996 og siden 2012 fra alle avlsdyr for at forske i DNA fra de pågældende dyr.

Man havde givet bernerejere med hunde med mistanke om svær HD (D+E) eller ED(3)og Histiocytært sarkom tilbud om gratis DNA-test.

Parringer skulle først godkendes af avlsrådet, og man skulle kende 10 ud af 12 af anerne mht. alder ved død eller bevis på, at de stadig levede.

Norbert Bachmann overtog talerstolen og fortalte, at han havde haft berner siden 1978.

Han fortalte, at deres Zuchtwerte (Index) ikke bygger på gentest, men på sandsynlighedsregning. Man lavede simpelthen statistik over alle de data, man havde fået ind på hundens familiemedlemmer.

Siden 2012 har de haft en testpopulation, hvor man tester og siden kontrollerer. 729 hunde var nu testet, og man havde lavet en mellemkontrol. Han viste en del eksempler. Han kom dog frem til, at genomtesten ikke kunne stå alene, når det gjaldt kræft. Statistikken holdt fint mht, alder, HD; ED; men kræftstatistikken holdt desværre ikke. Det havde de jo gerne set.

200 hunde, der er døde, er nu testet. 3-4 års testning vil give mere nøjagtige resultater. Brenda Bonett anbefalede, at man testede afkommet og ikke forældrene for at få et mere nøjagtigt billede. Bachmann beklagede, at man havde en økonomi at tage hensyn til.

Bachmann fortalte, at man gerne ville teste hvalpe; men først når de var 6-8 måneder gamle. Dette for at undgå, at opdrættere kom til at stå med nogle usælgelige hvalpe, der var kommet ud med dårlige resultater.

Professor Distl kom også med nogle statistikker om arvelighed. Han sagde f.eks., at arveligheden for degenerativ myelopati (DM) ikke var fastlagt, og at penetransen ikke var fuldstændig, hvilket vil sige, at sygdommen ikke nødvendigvis slog igennem, selvom hunden havde anlæg for den.

Distl forsker meget i såkaldte SNPs og fortalte, at berner sennen har 235964 specielle for racen. 138 heraf har indflydelse på levealderen. Man havde dog ikke valideret dette stykke forskning endnu, da man ønskede at have alle data først. Manville fortsætte med validering med publicering for øje. Professor Bernt Klingeborn fra Sverige spurgte, hvor længe man skulle vente, og svaret var: Måske et år. Catherine Andrée fra Frankrig spurgte om nogle nye felter, Distl undersøgte, og der var nogle felter, der ikke var helt klare for almindelige deltagere, men som kunne forklare, hvorfor et par hunde havde fået helt modsatrettede resultater ved henholdsvis den tyske og den franske test. Det interessante var, at han så på nogle andre gener end nævnt på sidste symposium. Berndt Klingeborn spurgte, hvorfor denne vigtige forskning ikke blev præsenteret i videnskabelige tidsskrifter, for at kunne blive videnskabeligt valideret. Det kommer i fremtiden, svarede Distl. Den tyske og den franske måde at måle hs-testen på er forskellige. Den tyske er ikke fuldt videnskabeligt valideret endnu, og den franske er fuldt videnskabeligt valideret. Vi må håbe, Distl snart får styr på tingene, for det er meget interessant at se, hvad tyskerne kan nå frem til. Et samarbejde er jo at håbe på!